CELEX: 62019TN0300
Language: sl
Date: 2019-05-13 00:00:00
Title: Zadeva T-300/19: Tožba, vložena 13. maja 2019 – Achema in Lifosa/Komisija

15.7.2019   
            
            
               SL
            
            
               Uradni list Evropske unije
            
            
               C 238/25
            
         
      Tožba, vložena 13. maja 2019 – Achema in Lifosa/Komisija
      (Zadeva T-300/19)
      (2019/C 238/29)
      Jezik postopka: angleščina
      
         Stranke
      
      
         Tožeči stranki: Achema AB (Jonava, Litva) in Lifosa AB (Kedainiai, Litva) (zastopnici: E. Righini in N. Solárová, odvetnici)
      
         Tožena stranka: Evropska komisija
      
         Predlogi
      
      Tožeči stranki Splošnemu sodišču predlagata, naj:
      
                  —
               
               
                  Sklep Komisije C(2018) 9209 final z dne 8. januarja 2019 v zadevi o državni pomoči SA.45765 (2018/NN) – Litva – Podpora elektrarnam, ki električno energijo proizvajajo iz obnovljivih virov energije razglasi za ničen;
               
            
                  —
               
               
                  toženi stranki naloži plačilo stroškov.
               
            
         Tožbeni razlogi in bistvene trditve
      
      V utemeljitev tožbe tožeči stranki navajata en tožbeni razlog, in sicer, da Komisija ni uvedla formalnega postopka preiskave, zaradi česar sta bili tožeči stranki prikrajšani za procesne pravice iz člena 108(2) PDEU.
      
                  —
               
               
                  Tožeči stranki navajata, da vsi dokazi nakazujejo, da bi Komisija morala imeti dvome glede združljivosti državne pomoči in metode njenega financiranja z notranjim trgom in s pravom EU. Zato bi morala uvesti formalno preiskavo.
               
            
                  —
               
               
                  Tožeči stranki se sklicujeta na veliko dokazov glede trajanja faze pred priglasitvijo in nesorazmerne razporeditve časa za to fazo in postopek predhodne preučitve, drugih okoliščin, v katerih je bil sprejeti izpodbijani sklep, in zatrjevanih pomanjkljivosti, ki se odražajo v vsebini tega sklepa, ki je po njunem mnenju nezadostno obrazložen in so pri njem podane hude napake pri presoji ali neobstoj presoje. Ti dejavniki naj bi dokazovali, da Komisija ni opravila zadostne analize upoštevnih vidikov in ni imela vseh potrebnih informacij preden je ugotovila, da sta državna pomoč in njena metoda financiranja združljivi z notranjim trgom in pravom EU.
               
            
                  —
               
               
                  Zatrjujeta zlasti, da (i) je Komisija storila napako pri presoji domnevno samostojne sheme obnovljivih virov energije (OVE) in dajatve OVE, ko je napačno razlagala litovski zakonodajni okvir in pritožbe tožečih strank; (ii) Komisija ni preučila naložbene pomoči, odobrene generatorjem OVE, zaradi česar je njena vsebinska analiza nepopolna in nezadostna; (iii) je Komisija storila napake pri presoji oprostitev v zvezi z dajatvijo na podlagi člena 107(1) PDEU; (iv) je bila Komisijina ocena združljivosti sheme OVE z notranjim trgom neustrezna in napačna; in da (v) je presoja združljivosti metode financiranja s pravom EU napačna in nezadostna.